LidanRubinov/Halacha-QA huggingface dataset:
שאלה: התאבדות שבוי: קראתי פסק של הרב שלמה גורן (תשכ"א) בנושא התאבדות חיילים בעת נפילה בשבי. הוא טוען כי מותר, ויש מקרים שאף מוטב, לחייל להתאבד במקרה של נפילה בשבי האוייב. מה דעת הרב בנושא זה? האם הרב יודע מה עמדת הרבנות הצבאית כיום בנושא זה? האם נותנים איזשהן הנחיות לחיילים, והאם יש הבדל בין היחידות השונות?
תשובה: עד כמה שאני זוכר לא היה זה פסק הלכה כללי וגורף אלא ענין נקודתי וספציפי שהתיחס לאורי אילן הי"ד שנפל בשבי ועונה ע"מ לסחוט ממנו ידיעות מודיעיניות. הוא התאבד ומנע בכך סכנה לחבריו. בדרך כלל חייל הנופל חלילה בשבי צריך לסמוך על ה' וגם לקוות שצה"ל יעשה הכל ע"מ לשחררו. ואל לו להתיאש.
שאלה: מעשר כספים מקרן השתלמות: אם המעביד שלי הפקיד סכום כסף לחשבון הבנק שלי שיהיה סגור למספר שנים - מתי צריך לתת את המעשר - בתחילת התקופה או כשנגמר תקופת החסכון. לדוגמה - קרן השתלמות או קופת גמל וכו. בכבוד רב, ו
תשובה: אפשר לדחות את נתינת המעשר לאחר פדיון קופת החיסכון. לתשובת הרב אליעזר מלמד.
שאלה: קדיש לאחר מספר שנים: האם אסור או מותר לקרא קדיש שנים לאחר הפטירה? אם מותר אז מתי חוץ מההזכרה (השכבה או ביקור בבית העלמין)? האם זה טוב או שעדיף שלא?
תשובה: מותר לקרוא קדיש גם אחרי שנים, אך נהוג לומר קדיש רק ביום השנה של הפטירה. אם רוצים לזכות את הנפטר, אפשר ללמו ד משניות בקביעות (או כל לימוד תורה) ואפשר גם לתת צדקה ולעשות גמ"ח לזכותו.
שאלה: ישיבת הסדר וצבא: יש לי חבר שהיה בישיבת הסדר והוא כל הזמן מתלונן על החרדים שהם לא עושים צבא והוא בעצמו עשה חצי צבא ממה שעושים בדרך כלל. האם אין בזה משהו פסול שהם עושים רק שנה וחצי צבא?
תשובה: מצות תלמוד תורה היא מצוה גדולה ומצות השרות בצבא גם היא מצוה גדולה, ותלמידי ההסדר משלבים בין שתי המצוות. הרבה דרכים בעבודת ד' ולכל דרך המעלה שלה. אין להתלונן על לומדי התורה, וגם אין להתלונן על המשלבים תורה וצבא. כל אחד ילך בדרכו, ומזה ומזה ישתבח שמו ית'.
שאלה: עירבוב בשרי בחלבי: מה דין כף חלבית במחבת בשרית עם שמן רותח? אם אסור מה לעשות עם הכף ועם הסיר?
תשובה: אם הכף לא בת יומה אין בעיה בשמן והכף נעשתה בשרית. אם הכף בת יומה היא צריכה הכשרה ולגבי השמן תלוי: אם יש פי שישים שמן יותר ממשקל הכף (דבר לא סביר בבישול ביתי), מותר להשתמש בו. אם פחות - יש לשפוך את השמן ולא להשתמש בו.
שאלה: הקשר בין האדם לעץ: מה הקשר בין האדם לעץ?
תשובה: האדם הוא מעין עץ הפוך. העץ יונק את חיוניותו משורשיו שבקרקע וצמרתו מתנשאת אל על. שם צומחים פרותיו. האדם לעומתו יונק את חיוניותו משרשיו הרוחניים ממעל והשפעתם באה לידי מעשה כאן עלי אדמות. המעשים הטובים כאן הם פרותיו של האדם. וכשם שעץ זקוק לטיפול מתמיד, להשקאה, גיזום, דישון ניכוש של עשבים שוטים וכד' כך גם האדם זקוק לטיפול צמוד. השקאה במי התורה מניעת מעשים רעים והתרחקות מחברה מזיקה וטיפוח מעשים טובים.
שאלה: נתן 3 פעמים מעשר כספים - נדר? : האם יש לתת מעשר ממלגת לימודים זאת לאור העובדות הבאות: עד כה כשקיבלתי מלגה נהגתי לתת מעשר וכן כשעבדתי נהגתי גם לתת מעשר. אני סטודנטית וכיום אני לא עובדת אין לי הכנסה נוספת מלבד המלגה. האם אין כאן נדר כיוון שנתתי מעשר כבר מעל 3 פעמים! אם אצטרך לתת אשמח אם הרב יוכל להבהיר האם עלי לתת כמו שנהגתי עד כה ז"א 20 או שמספיק פחות?
תשובה: מי שפרנסתו מצומצמת אינו חייב לתת חומש לצדקה וגם לא חייב לתת מעשר, אך בכל זאת ייתן מעט צדקה כפי יכולתו וכאשר תגדל פרנסתו עליו לחזור ולתת מעשר ומצווה מן המובחר עד חומש. אם נתת כמה פעמים חומש וכעת, בגלל המצב, אינך יכולה להמשיך לתת חומש, מן הראוי לעשות התרת נדרים וגם למסור מודעה שמכאן ולהבא כל הנהגה טובה שתנהגי לא תהיה בגדר של נדר אלא אם כן תפרשי שאת מקבלת את ההנהגה כנדר ואזי מכאן ואילך לא תצטרכי לעשות התרת נדרים על דברים שנהגת שלוש פעמים.
שאלה: לבטל את התלונה?: ברכב שקניתי לפני זמן מה בוצע זיוף קילומטראג והרכב נמכר כיד שניה פרטית בעוד שלמעשה הוא רכב חברה יד רביעית - כנראה שהמוכר הינו סוחר רכב. בית דין רבני התיר לי לפעול כנגדו בכל דרך שאמצא לנכון ואז פניתי למשטרת ישראל והגשתי תלונה. הדבר היה לפני כחודשיים. כעת ברצוני לבטל את התלונה מכיוון שכבר שככה חמתי ואינני רוצה שיהודי יפגע בגללי ויפתח לו תיק במשטרה. שאלתי הינה האם בגלל טובת הרבים כדאי להשאיר את התלונה בתוקפה?
תשובה: אין לבטל את התלונה אלא אם כן האדם ישלם לך את ההפסד שגרם לך, ויתחרט וישוב בתשובה כך שלא יעשה זאת גם לאחרים.
שאלה: תלמוד תורה - מעורב ירושלמי?: האם מותר ללמוד תורה (מפי מגיד שיעור) בנים ובנות ביחד באותו החדר ללא מחיצה?
תשובה: עדיף ללמוד תורה בנפרד, אך אין איסור ללמוד תורה ללא מחיצה כאשר הבנים יושבים בצד אחד והבנות בצד אחר. אם מדובר באנשים רחוקים ממצוות הרוצים להתקרב, אין להקפיד גם אם אין הם יושבים בנפרד.
שאלה: האם דוקא טבעת בנישואין?: אישה, שאין דרכה ללבוש כלל טבעות, ואף פעם לא לבשה טבעת, במה לקדשה? האם יש לקדשה דוקא בטבעת נישואין? האם ראוי או אף עדיף לקדשה בדבר או תכשיט אחר או אולי יש לללכת בדין רוב בני אדם ולקדשה בטבעת? אדגיש שהכלה מוכנה להתקדש וללבוש טבעת למרות שאינה רגילה בכך (עדיין).
תשובה: אף שמצד הדין ניתן לקדש אשה בכל חפץ בעל ערך, מנהג ישראל מדורות רבים לקדש אשה בטבעת ואין לשנות המנהג.
שאלה: אופי השירות הקרבי: אני רוצה להתגייס לשירות צבאי ל"קרבי". באינתיפאדה הראשונה אחי נפצע בראשו והורי טוענים שהם לא רוצים לראות את המוות פעם נוספת ולכן הם מתנגדים שאהיה קרבי. מה אני יכול לענות להם על טענה זו?
תשובה: מצווה גדולה לשרת בצבא ומצווה גדולה עוד יותר לשרת ביחידה קרבית ובמקום מצווה אינו חייב לשמוע להורים. אולם צריך להשתדל מאוד לרצות אותם, לשכנע אותם, להרגיע אותם ולהסביר שהיום צה"ל עושה כל המאמצים לשמור על חיי החיילים וגם המצווה מגינה על האדם ובאמת אין סכנה ממשית בולטת למשרתים ביחידות קרביות.
שאלה: "שעשה את הים הגדול": על אילו ימים יש לברך ברכה זו?
תשובה: על הים התיכון, על האוקינוסים וכדו'
שאלה: שמיעה לרבנים בהצבעה בבחירות: בימים האחרונים מתפרסמות קריאות של רבנים להצביע למפלגות. יש כאלו האומרים איחוד לאומי ויש כאלו שאומרים מפד"ל. רציתי לשאול. האם המחלוקת היא הלכתית? אם כן במה היא נעוצה? אם לא, מדוע יש נפק"מ לפרסום דעתם? האם אין חשש ללעז שאותם רבנים מקבלים לישיבה שלהם כסף אח"כ.
תשובה: לכל מפלגה יש מעלות וטבעי הדבר שבין הרבנים יש דעות שונות. המשותף בין המפלגות רב והשונה מעט ולכן לא כדאי להסתבך בויכוחים שגורמים לדיבורים אסורים. אני מקווה מאוד ששתי המפלגות יתאחדו לגוש אחד לאחר הבחירות וממילא יתבטלו כל הויכוחים. אני לא מתאר לעצמי שרב יתמוך במפלגה בשל חשבונות צדדיים. ח"ו לחשוב כך. כל רב שמביע דעה - דעתו שאותה מפלגה תפעל טוב יותר למען התורה והארץ.
שאלה: נסיעה לחו"ל לצורך ביקור קרובים: אחי ביקש ממני לבוא לבקר אותו עם אשתי הטריה בחו"ל, כיוון שלא יכל להגיע לחתונה, והוא גם לא יוכל להגיע לארץ בשנים הקרובות. סיבות הלכתיות להתיר אני יודע, אולם אני חושש מנזק רוחני המצוי מעצם ההמצאות בחו"ל. אני סופר סת"ם, ואחי ששמע על זה הציע לי באותה הזדמנות להפוך את זה לשליחות של מצוה, ולתקן להם כמה ספרי תורה פסולים הנמצאים שם. הם יכולים להשיג סופר סת"ם מעיר קרובה יותר ממדינת ישראל, אך הם מוכנים לממן את בואי על חשבון הקהילה כסופר המגיע מישראל. לאור כל זאת, האם שליחותי זו אכן נחשבת לשליחות של מצווה? ויותר מכך, האם יש בשליחות מעין זו כדי למנוע את ההשפעות הרוחניות של ארץ העמים?
תשובה: ביקור קרובים מוזכר בפוסקים כצורך מצוה המתיר יציאה זמנית מן הארץ. עם זאת מי שמרגיש ירידה רוחנית ביציאה מן הארץ אינו חייב לבקר את קרוביו בחו"ל (להוציא אב ואם שהוא חייב בכבודם). אם יש סופר סתםבחו"ל אין ביציאת סופר סתם מן הארץ צורך מצוה. אך ניתן לצרף נימוק זה לנימוק הראשון של ביקור קרובים.
שאלה: יש לי רב חרדי: יש לי רב חרדי ואני שואל אותו הרבה הלכות. הוא רוצה שאני אמשיך לישיבה "שחורה". האם עלי להקשיב לו? הוא טוען שהציונות הדתית מאוד מסוכנת ועולם התורה לא נמצא שם. האם עלי להקשיב לרב שלי?
תשובה: אני ממליץ לך ללמוד בישיבה גבוהה ציונית שבה התורה שלמה, יש בה כל המעלות של ישיבה חרדית כגון: שקידת התורה ויראת שמים. בנוסף לכך יש בה מעלות נוספות של אהבת עם ישראל ואהבת ארץ ישראל - שני אלה הם יסודות התורה, הכרת סגולת ישראל והכרת ערכה של ארץ ישראל שהמצווה לגור בה שקולה ככל המצוות כולם. מעלה נוספת בישיבה גבוהה ציונית שמדברים בכבוד על תלמידי חכמים גם מחוגים אחרים.
שאלה: תיקונים במגילת אסתר: במגילה כתוב בפרק ח פסוק י"א ".להשמיד ולהרוג ולאבד." ובפרק ט פסוק ב ".ואיש לא עמד לפניהם.". המנהג הוא לקרוא פסוקים אלה פעמיים, כאשר בפעם השניה משנים את הנוסח הכתוב וקוראים ".להשמיד (ו)להרוג ולאבד." ו - "איש לא עמד בפניהם.". מה דינה של מגילה אשר הנוסח הכתוב בה הוא הנוסח השני דלעיל ולא הראשון? האם יש צורך לתקן מגילה זו לנוסח המקובל או שהיות ובכל אופן פסוק זה נקרא פעמיים בשני הנוסחים ניתן להשאיר את המגילה כמות שהיא?
תשובה: היות ושתי הנוסחאות נזכרו במנחת שי שהוא מגדולי הפוסקים בענין גרסאות התנ"ך, ניתן לכתחילה לכתוב מגילה גם בנוסח זה וגם בנוסח זה. אין לתקן את המגילה מנוסח אחד לנוסח שני כי יש בזה משום הטלת דופי באותם גדולים שפסקו אחרת.
שאלה: שיבוט - מותר?: זוג נשוי סובלים מבעיית אי פוריות ולאחרונה שמעו על שיטת השיבוט ורוצים להביא ילדים בשיטה זו. עלינו להחליט אם לאשר לזוג להביא ילדים בשיטה זו או לא.
תשובה: אין בעיה הלכתית בשיבוט, רק זה דבר שכיום אינו מעשי רפואית ולכן אי אפשר להציע להם כזה דבר. לעומת זה יש הרבה פתרונות מעשיים אחרים שניתן להציע לזוג כזה. אני מציע לפנות אותם ליעוץ במכון פוע"ה 026515050
שאלה: עבודה עברית: אני מנהל בהתנדבות אתר אינטרנט בנושא עבודה עברית. מהי דעת הרב בנושא. 1. האם ועד כמה יש להעדיף יהודי? 2. האם הדין שונה כיום - בערבים.
תשובה: מצוה להעדיף פועל יהודי על פני נוכרי. בפרט במצב התעסוקה החמור בו אנו נמצאים.
שאלה: טרחא דצבורא בתפילה: ישנו תלמיד חכם אשר נמצא בשנת אבל על אמו, כאשר הוא ניגש כשליח ציבור התפילה מתארכת מאד,אפילו יותר מהרב המקומי. שאלתי:1 האם כדאי להעיר לו על כך (שינהג כמנהג ר"ע בציבור)2. אולי עדיף לו לוותר על החיוב ולהמשיך להתפלל כהרגלו וכוונתו3 אולי הציבור צריך להיות סבלני ולקבל אותו כפי שהוא.
תשובה: במקום טירחא דציבורא אין לאדם חיוב לעבור לפני התבה. הוא יכול לזכות את אמו גם בתפילתו האישית באריכות ובכונה. יש להסב את תשומת לבו לכך בזהירות ובעדינות. עדיף שהרב יאמר לו זאת.
שאלה: לקרוע נייר בשבת: האם ניתן לקרוע נילון נצמד או נייר כסף בשבת?
תשובה: קריעת נייר על מנת לקלקלו מותרת. קריעת נייר כסף כדי להשתמש בו.
שאלה: לנסוע ברכב ממוגן ירי?: האם ניתן לקבל את דעת הרב באשר לנסיעה ברכב ממוגן ירי?
תשובה: ונשמרתם לנפשותיכם. יש להעדיף אפוא רכב ממוגן. אם כי אין איסור לנסוע ברכב לא ממוגן במקום שהסכנה לא מצויה
שאלה: הודעות פקס  אוטומטי בשבת: עסקים רבים מפרסמים מידע אודותיהם באמצעות שיגור הודעות באמצעות מכשיר הפקס. כאשר מספר הנמענים גדול, משתמשים בתוכנה המבצעת חיוג לכל נמען רשום או נעזרים בבית-עסק נוסף המצוייד ב- "מרכזיות" פקס עם קווי טלפון מרובים, המשגרות בו-זמנית מס רב של הודעות. אלו הנוקטים בשיטה זו מתכננים את ביצוע התהליך בסוף השבוע, החל מיום חמישי בלילה. לעיתים רבות, בגלל עומסים אצל המפיצים, מגיעות הודעות אלו במהלך השבת! 1. האם פעולת המפרסם ו או המפיץ, בעצם התכנון שלהם לסוף השבוע והאפשרות הידיעה שהתהליך האוטומטי יתבצע גם בשבת, הינם בגדר חילול-שבת? 2. האם על המקבל, היודע שהודעות כאלו עלולות להגיע בשבת, חייב לנתק את הפקס כדי שלא ייחשב כשותף לחילול-שבת?ואם לא ניתק את הפקס שלו, האם נפל בו הפגם של מחלל-שבת ועוד ביודעין?
תשובה: 1. תכנון פרסום לסוף השבוע איננו בגדר חילול שבת, אבל יש בו משום לפני עיור לא תתן מכשול. כי הוא גורם למחללי שבת להיכשל באיסור. 2. בודאי שראוי לנתק את הפקס לפני השבת על מנת שלא להיכשל באיסור לפני עיור. ושוב אם לא ניתק מחוסר ידיעה אין בו פגם של מחלל שבת (אפילו אם ידע מראש) כי יש הבדל בין איסור לפני עיור לבין חילול שבת שהוא חמור ביותר.
שאלה: עפיפון בשבת: האם מותר(לילד או למבוגר) להעיף עפיפון בשבת, כמובן במקום שיש עירוב.
תשובה: בהעפת עפיפון יש חשש למלאכות רבות לכן אין להעיף עפיפון בשבת.
שאלה: שימוש במיקרוגל במקום העבודה: במקום העבודה שלי יש מיקרוגל ומשתמשים בו להכל (בשר, חלב, ואף אוכל לא כשר ר"ל) שאלתי האם אני יכול לחמם אוכל בשבילי במיקרו ואם כן - כיצד.
תשובה: רק בכלים סגורים היטב. לתשובת הרב אליעזר מלמד שליט"א לתשובת הרב דב ליאור שליט"א
שאלה: ברכת עוגת גבינה שבסיסה עשוי קמח: מה מברכים על עוגת גבינה שרובה ככולה גבינה ורק הבסיס הדק שעליה היא נשענת שלה עשוי קמח?
תשובה: שהכל
שאלה: השארת גוי לבדו בבית: בשו"ע יו"ד במספר מקומות (סימנים קי"ח קי"ט, קכ"ב ועוד) נאמר שיש איסור להשאיר נכרי בבית ישראל או ליד מאכל של ישראל והחששות הם מפני חשש החלפת המאכל, שימוש בכלים ודין היין. במציאות שלנו עוזרות נכריות נשארות בבית שעות רבות, ואף נועלות עצמן ויודעות שבעל הבית לא יבואו עד שעה מאוחרת. האם יש לימוד זכות בענין?
תשובה: אין להשאיר יין פתוח עם גוי בבית. יש לנעול את היין. יש ליחד כלים מיוחדים ומצרכים מיוחדים לצורך בישולו של הגוי ולהזהירו שלא ישתמש בכלים ובמצרכים אחרים. עליו לחשוש שאם יעבור על ההוראות לא יוכל להמשיךבעבודתו. יש לעקוב אחריו ולבדוק היטב בכלים ובמצרכים אם חרג מההוראות. במקרה שחרג יש להסיק מסקנות. ההשגחה הטובה ביותר היא להפתיעו מדי פעם בפעם ע"י הגעה הביתה בשעות לא מקובלות.
שאלה: גדרי כיסוי ראש לאשה: כבוד הרב שאלתי היא בנושא כיסוי ראש לאישה: א. מהו המקור ההלכתי לכך? ב. האם האיסור להתפלל ללא כיסוי ראש הוא חמור יותר? ג. במידה ואכן החיוב לכיסוי ראש בזמן תפילה הוא גדול יותר (כמו לגבר) האם כיפה או כיסוי ראש שהשער יוצא ממנו מספיק? ד. מהם הדעות השונות בנוגע לאורך השיער שמותר שיבצבץ מתחת לכיסוי הראש?
תשובה: א. באישה סוטה נאמר "ופרע את ראש האישה" מכאן שפריעת שערה של אשה נשואה גנאי הוא לה. ולכן שערה נחשב לערוה. ב. מעיקר הדין אין האישה חייבת לכסות את ראשה בזמן שהיא עצמה מברכת. אסור לאדם אחר לברך או לומר דבר שבקדושה כאשר שער של אישה נשואה מגולה לנגד עיניו. עם זאת נשים נשואות רבות נוהגות לכסות את ראשן גם כאשר הן מברכות לעצמן מתוך תחושה פנימית של יראת שמים טבעית. תפילת עמידה מחייבת לבוש הולם יותר ולכן מסתבר שאישה נשואה חייבת לכסות את ראשה בתפילת עמידה. ג-ד. כיסוי ראש אינו כיפה אלא כיסוי מלא להוציא טפח מרובע (לדעת הגר"מ פינשטין  ויש מקילים בכיסוי של רוב הראש.
שאלה: עישון גראס מול סיגריה: האם יש איסור לעשן גראס יותר מסיגריה. (ובכלל, איך ישנם רבנים שמעשנים סיגריות?). אם האיסור בגראס חמור יותר רק בגלל שהחוק אוסר זאת, האם כשהחוק משתנה אז גם האיסור מתבטל? האם צריך לעשר את הגראס טרם השימוש, האם צריך לבדוק שמהסיגריות והטבק שאנו מעשנים נלקח מעשר?
תשובה: יש איסור בעישון סיגריה וככל שהחומר אותו מעשנים חריף יותר וממכר יותר האיסור נעשה חמור יותר. גם אם יש עדיין רבנים שמעשנים, אין זה מהווה היתר לעשן. לאור הנ"ל אין מקום להתיחס לשאלת המעשר כלל.
שאלה: מחיקת קיר בסניף עם פסוק: לכבוד הרב, על כמה קירות בסניף שלנו כתובים פסוקים. האם יהיה מותר בחודש ארגון הבא למחוק את הפסוקים מהקיר? (מקרצפים את הקיר על מנת למחוק את הקיר, מסיידים מחדש ואז עושים ציור חדש). אם לא, מה עושים? אם כן, האם יש אופן מסויים למחיקה? מראש,
תשובה: אם בפסוק כלול שם ה' אז צריך לבדוק אם הכותב כיוון לקדש את הפסוק - כמו שסופר סת"ם מכוון לקדש את השם בכתיבת מזוזה. אך אני מניח שהוא לא כיוון לכך ואז יהיה אפשר להסתמך על פסיקת הש"ך ומותר יהיה למחוק את הקיר לצורך, כגון סניף נאה לחניכים. בכל מקרה לכתחילה אין לכתוב פסוק עם שם ה' על קיר של סניף.
שאלה: דיני אבלות על אם נוצריה: אימי חלתה במחלת נפש בילדותי, עזבה לחו"ל, התנצרה, והקשר עמה נותק. בשנים האחרונות האם כבר לא בריאה וערירית, אולם מתקשרת מדי פעם. כשיגיע זמנה להיפטר מן העולם, אהיה מחוייב בדיני אבלות גם לאחר שהתנצרה? מן הסתם, קהילתה הנוצרית היא שתביא אותה לקבורה, האם לאחר שתקבר כנוצרית, יש דין לדאוג לקבורה יהודית?
תשובה: מי שהשתמד רח"ל אין יושבים עליו שבעה, אין נוהגים עליו שום מנהגי אבלות ואין לקוברו בקבר ישראל. לתשובת הרב רואי מרגלית.
שאלה: קידוש השם בחיים: חשוב לי לדעת מהו קידוש השם, ואיך אפשר לעשות זאת בעודנו בחיים?
תשובה: קדוש השם בחיים הוא כאשר אדם חי נכון על פי התורה, מתנהג יפה במידות טובות עד שהבריות אומרות: אשרי מי שילדו, ראו אדם זה ששומר תורה כמה נאים דרכיו, כמה מתוקנים מעשיו. עיין מסכת יומא דף פו.
שאלה: הפסק טהרה: אישה שביצעה הפסק טהרה שעה וחצי לאחר שקיעה. במידה ונקי, האם זה נחשב כהפסק טהרה?
תשובה: הפסק טהרה לרוב הפוסקים איננו נחשב אפילו דקה אחת אחרי השקיעה. אך יש שמקילין בשעת דחק בצורך גדול עד כחמש דקות לאחר השקיעה. וגם היתר זה נדחה על ידי רוב הפוסקים החשובים.
שאלה: לבישת שכפ ץ: כבוד הרב אשתי מתעקשת מאוד שאני אסע בכבישי יש"ע עם שכפץ אני מאוד מתנגד לעניין מבחינה עקרונית ואידאולוגית שאלתי היא האם אני צריך לכבד את אשתי בעניין או שאני רשאי לא לנסוע עם שכפץ
תשובה: אתה לא חייב לשמוע בקול אשתך ואני גם תומך בך מבחינה אידיאולוגית. בדברים הללו צריך להקרין עוז וגבורה.
שאלה: לבוש אדום לאישה: אני אשה עם חסר בויטמין B וברזל ונראית חיוורת ויש כאלה שמעירים לי על חיוורותי. בעבר נהגתי ללבוש אדום כדי להסוות את חיוורותי, אולם לפני כמה שנים אחותי שתחיה סיפרה לי ששמעה שאסור ללבוש אדום. לכן הנחתי את פריטי הלבוש האדומים בצד עד שאברר. האם באמת אסור או שאני משולה ל"חסיד שוטה"? ב מראש
תשובה: בגד אדום אסור משום שהוא מושך תשומת לב מיוחדת. אם אינו כזה את יכולה להמשיך וללבוש אותו. להסבר מפורט של ההלכה.
שאלה: כשרות ויטמינים ותרופות: האם מותר לי לצרוך ויטמינים שאין עליהם חותמת כשר?
תשובה: אנו נוהגים להשתנמש בתרופות גם ללא הכשר בשלושה תנאים: 1. חולה - גם אם אין בו סכנה אולם הוא צריך לשכב ותרופה זו נחוצה לבריאותו. 2. בדבר שאינו ראוי לאכילה. 3. בבליעה. אם הויטמינים עונים על כל התנאים האמורים מותר להשתמש בהם, אך אדם בריא צריך להימנע מהם.
שאלה: נוסח אשכנז בקדיש: אני מתפלל בנוסח אשכנז. אחד ממאפייני הנוסח הוא "יתגדל ויתקדש" בפתח-צירה (בחלק מהסידורים) ולא בפתח-פתח. גם ה"משנה ברורה" כותב שהלשון הנכונה היא בפתח-צירה. רבים מתקנים אותי באומרם שגירסת פתח-צירה היא שגויה גם במסגרת נוסח אשכנז. עם מי הצדק?
תשובה: אכן לדעת המשנה ברורה צריך לומר יתגדל בצירי אך בסידור עבודת ישראל של בר נוקד יתגדל בפתח וכך נוהגים רבים ממתפללי נוסח אשכנז. דעביד כמר עביד ודעביד כמר עביד.
שאלה: ביקור במוזיאון בשבת: האם מותר הביקור בשבת במוזיאון טיקוטין לאמנות יפנית בחיפה? (השאלה מתיחסת לשמירת השבת במקום. כמובן שכרטיסים הוכנו מראש).
תשובה: אם יש חלול שבת במקום, לא ראוי לבקר שם בשבת. אפילו אם אין שם חילול שבת דומה שאין ביקור במוזיאון כזה מתאים לרוח השבת ולקדושתה.
שאלה: מנגינה לאמירת שמע : בתפילת שחרית בשבת כאשר החזן מגיע ל"קריאת שמע", ולצורך תלמוד המילים על ידי הקהל וביטוים כראוי החזן רוצה להשתמש במנגינה שהולחנה במיוחד למטרה זאת, אבל לא לפי טעמי המקרא, האם יש איסור הילכתי לעשות כך וחייבים לשיר לפי טעמי הקריאה בתורה?
תשובה: אין מניעה לחבר מנגינות לתפילות אולם יש להקפיד על התחביר המקורי של הפסוק. זו עיקר מטרת הטעמים.
שאלה: תעניות בימי השובבי"ם תת: האם יש ענין להתענות בימי השובבי"ם ת"ת ובאלו ימים? האם כל שני וחמישי?
תשובה: אם התענית פוגעת בלימוד התורה אין להתענות אלא להרבות בלימוד תורה ולהתחזק בירא"ש כי זו עיקר מטרת התענית - לעורר לחזור בתשובה. להרחבה לחץ כאן.
שאלה: ציור דיוקן: האם מותר במסגרת שיעורי אומנות לצייר דיוקן (פנים)?
תשובה: מותר לצייר דיוקן פנים, אך יש להימנע מציור גוף שלם. עיין תשובות דעת כהן סימן ס"ו.
שאלה: על אלו משקאות אפשר להבדיל ולקדש?: כבוד הרב שאלתי היא מותר לקדש או להבדיל על משקה מדינה אם אין לי יין? מה דינה של קוקה קולה? מה דינה של בירה?
תשובה: מותר להבדיל על משקה מדינה אם אין לך יין. לקוקה קולה אין דין של משקה מדינה ואין אפשרות לצאת בה ידי חובה. לבירה יש דין של חימר מדינה.
שאלה: לתרום לכל מי שמבקש?: מתרימים מכל מיני עמותות ואירגונים, בקשות עזרה לפרט ולכלל, בתוך מרכזי הקניות, בתי חולים, מעברי חציה (להולכי רגל),רמזורים (לנהגים) ועוד. מדי כמה זמן מגיעים המתרימים לפתח הבתים ואף למספר הטלפון בבית. אנחנו, כמו כל עם ישראל, מצטמצמים. תמיד דאגתי לתת לפחות את השקל היומי, אך כיום זה לא מספיק. איך מתמודדים עם הגל הגדול הזה בלי לגרום חילול השם? איך מתמודדים עם הרצון לא להפסיד את מצוות מתן צדקה בימים שהצדקה הופכת להיות כנטל כלכלי?
תשובה: אם את נותנת צדקה לקופת צדקה מעשר מהכסף שאת מרוויחה או מקבלת, הרי קיימת את המצווה ואין את צריכה לתת לכל מי שפונה אלייך ברחוב או בטלפון.
שאלה: הערתי לבעלי והוא אינו מדבר עמי: לפני מספר ימים במהלך ויכוח שגרתי בין בעלי לבתי המתבגרת, הגבתי בציניות, בצורה שהתפרשה ע"י בעלי כערעור על דבריו. לאחר מעשה הסברתי לו שאם הוא בזמן ויכוח לא מודה על האמת כאשר בתו מעלה ביקורת נגדו ודורש ממנה לנהוג בצורה שהוא עצמו אינו נוהג, זה עלול לגרום נזק מצטבר חמור. גם הוספתי דוגמא נוספת שבה הוא דרש מילד אחר התנהגות מסויימת שהוא בד"כ אינה עומד בה. מאז הוא אינו מדבר עמי כלל! יצויין שזוהי התנהגות מאד חריגה עבורו. ניסיתי פעמיים מאז להסביר שעקרונית הוא צודק שתגובתי לא תקינה, אך במקרה המסויים חשתי שהתערבותי הכרחית והוספתי שאשמח לשוחח עמו ולברר את הנושא. אך ללא הועיל. מה עלי לעשות עתה? ליזום עוד שיחה? לחכות ש"יפשיר"? האם כעסו רק מעצים בימים אלו, והוא רק משתכנע יותר ויותר בצדקתו?
תשובה: אדם לא אוהב לשמוע בקורת בפרט לא ממי שקרוב אליו. כאשר יש הכרח להשמיע בקורת יש צורך לתכנן זאת היטב למצוא זמן מתאים ומלים נכונות שלא יפגעו. טוב עשית שהתאמצת לפייס אותו אולם כנראה הוא פגוע עדיין ואינו בשל להתפייסות. נסי עוד כמה פעמים ואם אינו מגיב את יכולה לכתוב לו ולהציע לו למצוא זמן ומקום רגועים לשיחה מעמיקה בה כל אחד יוכל לפרוק את המעיק עליו. אולם כל זה חייב להעשות באוירה רגועה ובשיחה נעימה. תגובה: לכבוד הרב על תשובתו המהירה. במקרה הזה עצם האתר היווה את הפתרון. בעלי חיפש באתרי השו"ת אם שאלתי שאלה (היה ברור לו שאשאל) ונוסח השאלה הבהיר לו שכוונתי הייתה "לשמה" ולכן הוא ביוזמתו יזם שיחה ופיוס. אולי על זה נאמר "שאלת חכם-חצי תשובה". שוב לכבוד הרב על התשובה שעשויה לסייע לי בעתיד.
שאלה: ברכת לחמניה מתוקה: מה נחשב לחמניה מתוקה שמברכים עליה מזונות?
תשובה: אם יש בה טעם מתיקות כל שהוא, יש לה דין לחמניה מתוקה לדעת מרן הב"י. לדעת הרמ"א צריכה להיות מתיקות ממש.
שאלה: ברכת הראיה - הלכה למעשה: הרב כותב ב"פניני הלכה" ח"ג עמוד 54 שעל ראיית גמלא, מצדה והסרטבה מברכים "עושה מעשה בראשית". והרי יופיים נובע ממעשה בני אדם?
תשובה: גם מצד ההרים והמצוקים שמסביב מדובר על הרים מיוחדים שמברכים עליהם "עושה מעשה בראשית" אמנם נכון שבדרך כלל מגיעים לשם בטיולים מפני התוספות שנעשו בידי אדם. רבה
שאלה: לא יודע מה הנוסח שלי: אני לא כל-כך בקיא במנהגים של העדות השונות. ואני לא בטוח שאני אשכנזי. האם אשכנזי יכול להתפלל בנוסח ספרדי ולברך בנוסח כזה? האם מישהו מעדות המזרח יכול לינהוג כמנהגי אשכנז? האם יש איזהשהו זרם שלא משנה מי אתה (יהודי,כמובן) זה יהיה לך ר לנהוג כך? אני מעונין לנהוג (אם יש דבר כזה) לפי מנהגים שמקובלים למעשה על כל ישראל.
תשובה: כל המנהגים של כל העדות השונות טובים. לכולם יש מעלות, ובדברים היסודיים כל המנהגים שווים. כל אחד ראוי שימשיך לנהוג כמנהג אבותיו. מי שאינו יודע מה מנהג אבותיו אם כבר התרגל למנהג מסוים ימשיך בו. ואם עדין לא התרגל ינהג לפי הקהילה שאליה הוא שייך. או לפי רבו שמלמדו תורה.
שאלה: פדיון אחרי הפלה: זוג נמצא ב"ה בחודש התשיעי להריון והם מצפים לבן בכור, אולם מס חודשים לפני הריון זה, האישה היתה בהריון ובשבוע ה - 5 להריון נערכה הפלה. האם הבן שיוולד כעת יחוייב במצוות פידיון הבן או לאו. כמו כן הם אינם רוצים שכל המשפחה המורחבת וחברים ידעו שהם נאלצו לעשות הפלה.
תשובה: הפלה של עובר פחות מ40 יום ליצירתו אינה נחשבת לידה והבן שייוולד בשעטו"מ חייב בפדיוה"ב. הנני מאחל לזוג הריון ולידה קלים ושיזכו לגדל את בנם לתורה לחופה ולמע"ט ברוב נחת.
שאלה: טבילת כלים עשויים פלסטיק: האם יש לטבול כלים עשויים פלסטיק? שמעתי שמחמירים לטבול גם כלים מפלסטיק מחשש שמעורבים בהם גם חומרים מתכתיים. אם אכן ראוי לטבול, מה לעשות בקומקום להרתחת מים שכתוב עליו שאין לטבלו במים?
תשובה: מצד הדין אין צורך לטבול כלי פלסטיק ויש מחמירים בכלים שקופים שדומים לזכוכית. מ"מ אין לברך על הטבילה. קומקום מפלסטיק פטור מטבילה, אולם לחומרא יש לטבול את גוף החימום שבתוך הקומקום ואין צריך לטבול את כולו. לתשובת הרב רואי מרגלית. להרחבה בנושא זה.
שאלה: שריקת אישה - אסור?: האם הלכת "קול באישה ערווה" כוללת גם שריקת אישה בפני גבר?
תשובה: אכן כן, קול באשה הוא קול זמר וכולל גם זמר בשריקה. לתשובת הרב יעקב אריאל.
שאלה: ברכה לפני ניקוי הפה: האם לפני צחצוח שיניים וניקוי הפה מהלילה אפשר לברך אשר יצר?
תשובה: מעקר הדין כן. כנראה שכבוד הברכה גורם לך להסתפק בכך, דבר המוכיח על הרגשה עדינה ויראת שמים טבעית. ולכן טוב שתהדרי במצוה ותקדימי את רחיצת הפה לעשיית צרכים ע"מ שתוכלי לברך בפה נקי.
שאלה: הסתרת מידע: האם הסתרת מידע (שלא גורם לשום נזק) היא שקר?
תשובה: צריך להסביר יותר את השאלה כדי לענות עליה תשובה נכונה. אם הכוונה של השאלה שאדם אומר שאינו יודע כאשר הוא כן יודע, אמירה זו היא שקר.
שאלה: קשירת שרוכים: האם אדם שמאלי צריך לקשור תחילה את שרוכי נעל ימין (כיוון שהוא מניח תפילין על יד ימין)?
תשובה: במשנה ברורה סימן ב' מובא שאיטר ילבש נעל ימין תחילה וגם יקשור נעל ימין תחילה כיון שמניח תפילין בימין.
שאלה: סירים של חברת סולתם - בולעים?: חברת "סולתם" מפרסמת על הסירים החדשים שהיא מייצרת שהם עשויים מפלדה שאינה בולעת ופולטת. האם ניתן לסמוך על כך?
תשובה: לא ידוע לנו על כך ולא ברור שהדבר יעיל מבחינה הלכתית.
שאלה: נטילת ידיים בלילה: האם אשתי צריכה לקום בלילה ליטול ידיה לפני שהיא מניקה את בננו (שישן איתה במטה)?
תשובה: כן. אולם ללא ברכה.
שאלה: דיבור של קודש בתפילה: האם מותר לקרוא "שניים מקרא ואחד תרגום" בין ישתבח ליוצר אור, או בתוך פסוקי דזמרא?
תשובה: אין להפסיק בפסוקי דזמרה, וגם אין להפסיק בין ישתבח ליוצר אור אפילו ללמוד שנים מקרא ואחד תרגום או לימוד אחר.
שאלה: יש אפשרות לכהן לשאת גרושה?: אני התגרשתי לפני ארבע שנים ועכשיו אני רוצה לפתוח פרק חדש בחיי. הבעיה שאני כהן. ולכן אני יכול להתחתן רק עם רווקה או אלמנה. בגילי (47) אין הרבה רווקות, וגם עדיין אין הרבה אלמנות. חוץ מזה יש בעיה שהרבה אלמנות כל הזמן מספרות על הבעל שלהן, כי הן נפרדו ממנו שלא ברצונן. בעיה אחרת שיש איתן, שהן מפחדות להתחתן, כי הן יפסידו את התגמולים של הבעל שלהן שמת. שאלותי הן: האם יש דרך להתיר לי להתחתן עם גרושה? האם מותר להתחתן עם אלמנה ולא להודיע לרשויות (לפטור את בעיית התמלוגים)? איך משכנעים אישה אלמנה להתחתן ולשכוח מבעלה?
תשובה: אני מבין למצוקתך אולם אין תבונה ואין עצה נגד ה'. גרושה אסורה לכהן. עם זאת לצערנו יש הרבה אלמנות. ואיני מקבל את הנחתך שלאלמנה קשה יותר להינשא בשנית. אין זה תפקידך לשכנעה. על האלמנה להגיע לשלב של בשלות לנושואין שניים ורבות רבות מהן מגיעות לשלב כזה. יש גם סברה הפוכה. שגרושה מכיון שעברה טראומה של עימות חוששת מנישואין שניים יותר מאלמנות. תתפלל לה' שימציא לך את זיווגך בקרוב ובמקביל תפנה למי שעוסקים בכך. באשר לתמלוגים זו אכן בעיה קשה ומן הראוי לעורר את תשומת לבן של הרשויות לשנות את החוק. הוא פוגע בעיקר בדתיים שומרי חוק. כי לחילוניים יש אלטרנטיבה של הידועה בציבור שהיא נורמה פסולה מבחינת ההלכה.
שאלה: מיון צלחות בשבת: בדבר מיון צלחות בשבת. האם מותר למיין צלחות מאותו הסט אלא שחלקן קטנות ומיועדות לדגים, חלקן למרק וחלקן למנה עיקרית. האם יש לזה דין של חתיכות בשר גדולות וקטנות שפסק בשש"כ שאין בהם איסור ברירה, או אולי משום שכל צלחת מיועדת לשימוש אחר הרי זה נידון כשני מינים שונים ואסור לבררם. ב מראש.
תשובה: כלים מאותו סוג, כגון צלחות שטוחות, אלא שחלק מהם גדולים וחלק קטנים מותר למיין.אולם קערות שטוחות וקערות עמוקות ייתכן הן שני סוגים ואסור למיינם.